РЕПУБЛИКА СРБИЈА

НАРОДНА СКУПШТИНА

Одбор за права детета

23 Број:06-2/46-18

3. април 2018. године

Б е о г р а д

**З А П И С Н И К**

**СА ДРУГЕ СЕДНИЦЕ ОДБОРА ЗА ПРАВА ДЕТЕТА**

**ОДРЖАНЕ 29. МАРТА 2018. ГОДИНЕ**

 Седница је почела у 12,00 часова.

 Седницом је председавала Милена Бићанин, заменик председника Одбора.

Седници су присуствовали: Верољуб Арсић, проф. др Владимир Маринковић и Гордана Чомић, потпредседници Народне скупштине; Миланка Јевтовић Вукојичић, Нада Лазић, Ана Kараџић, Милена Ћорилић, Елвира Ковач, Дубравка Филиповски, Марија Јевђић, Милена Бићанин, др Данијела Стојадиновић, Наташа Сп. Јовановић, Сандра Божић, чланови Одбора и Горица Гајић, заменик члана др Сандe Рашковић-Ивић.

Седници нису присуствовали: Маја Гојковић, председник; Вјерица Радетa и Ђорђе Милићевић, потпредседници Народне скупштине; Јелена Мијатовић, Драгољуб Мићуновић, Татјана Мацура, Марко Ђуришић, Наташа Мићић и Срђан Ного, чланови Одбора.

Седници су присуствовали следећи народни посланици: Љиљана Малушић, представница Одбора за људска и мањинска права и равноправност полова, Марија Јањушевић и Наташа Михаиловић Вацић.

Седници су присуствовале: др Сузана Пауновић, директорка Канцеларије за људска и мањинска права Р. Србије; представнице Дечијег фонда Уједињених нација (УНИЦЕФ) - Ана Продановић, руководитељка за социјалну инклузију и Александра Јовић, специјалиста за праћење права детета –УНИЦЕФ; као и Инес Церовић, директорка Центра за права детета.

Преседавајућа је констатовала да су испуњени услови за рад и одлучивање и ставила предложени Дневни ред на гласање.

 **Већином** гласова **УСВОЈЕН** је следећи:

**Д н е в н и р е д:**

1. Закључна запажања и препоруке Комитета УН за права детета, у вези са Другим и трећим периодичним извештајем Владе Републике Србије о примени Конвенције о правима детета;
2. Избор заменика председника Одбора.

**ПРВА ТАЧКА - Закључна запажања и препоруке Комитета УН за права детета, у вези са Другим и трећим периодичним извештајем Владе Републике Србије о примени Конвенције о правима детета.**

 **Милена Бићанин** је као председавајућа подсетила чланове Одбора да је у складу са обавезама преузетим приступањем Конвенцији о правима детета, Република Србија, као држава уговорница, према члану 44. Конвенције УН о правима детета, поднела Комитету за права детета Други и трећи периодични извештај Републике Србије, који је усвојен на седници Владе РС, дана 7. маја 2015. године. Нагласила је да је делегација Републике Србије коју је предводила др Сузана Пауновић, директорка Канцеларије за људска и мањинска права Р. Србије, представила Други и трећи периодични извештај Републике Србије о примени Конвенције о правима детета на 74. заседању Комитета за права детета Уједињених нација у Женеви, 24. јануара 2017. године и обавестила чланове да је на седници 3. фебруара 2017. године Комитет Уједињених нација за права детета усвојио закључна запажања о Другом и трећем периодичном извештају Владе и позвао Србију да достави следећи периодични извештај до 24. маја 2022. године.

 **др Сузана Пауновић**, директорка Канцеларије за људска и мањинска права Р. Србије захвалила се на могућности да представи све оно што су Влада Србије и Република Србија урадиле када је у питању спровођење Конвенције о правима детета којој се приступило још 1990. године. Подсетила је чланове да је иницијелни извештај Комитету за права детета поднет 2007. године, а да се након тога кренуло у израду Другог и трећег периодичног извештаја. Истакла је да је извештај урађен у једном отвореном и инклузивном процесу и да је као такав похваљен. Прецизирала је да је 24. јануара 2017. године у Женеви разматран Други и трећи периодични извештај Републике Србије о примени Конвенције о правима детета и то на 74. заседању Комитета за права детета Уједињених нација. Рекла је да је делегацију Републике Србије, коју је предводила, чинило 18 чланова из различитих ресора у Влади Р. Србије те да је делегација Р. Србије и својим саставом и својом озбиљношћу и доласком пред сам Комитет показала посвећеност спровођењу ове Конвенције. Како је рекла, делегацију су чинили представници министарстава као и представници Канцеларије за људска и мањинска права и Канцеларије за Косово и Метохију и додала да је од свог формирања 2012.године Канцеларија за људска и мањинска права инсистирала да у делегацијама РС буду увршћени и представници Канцеларије за Косово и Метохију, што раније није била пракса. Нагласила је да су указали на проблеме са којима се наша деца у јужној српској покрајини суочавају и на чињеницу да извештај УНМИК-а није пратио спровођење Конвенцији о правима детета на овом делу наше територије.

Нагласила је да је Канцеларија за људска и мањинска права у сарадљи са УНИЦЕФ-ом организовала да сам процес представљања извештаја, као и дијалог са Комитетеом за права детета, могу да прате и деца, што је како је рекла био један од најбољих начина да се покаже да деца партиципирају у свим активностима, почев од израде извештаја па до тренутка представљања извештаја од стране делегације Србије у Женеви. Објаснила је да су Закључна запажања Комитета усвојена 3. фебруара 2017. године и да смо након тог процеса и дијалога са Комитетом, који је трајао два дана по стандардној процедури УН, добили укупно 41 препоруку. Појаснила је да је Комитет упутио Србији 41 препоруку о томе шта треба урадити и унапредити у наредном периоду, до следећег извештаја, како би се у појединим областима додатно унапредила примена Конвенције и остваривање дечјих права у Републици Србији и да смо ми све те препоруке кластерисали у 11 целина, које заправо представљају тематске области.

 Објаснила је да је први сет препорука био усмерен на опште мере инплементације Конвенције те да су то углавном препоруке које су ишле у правцу усвајања неких нових закона; успостављање Омбудсмана за права детета; јачање улоге Савета за права детета Владе Р. Србије; јачање улоге скупштинског Одбора за права детета и подстицања систематског надзора над усвајањем свих препорука које долазе од стране Комитета и од стране независних тела у Р. Србији. Други сет препорука се односио, како је рекла, на дефиницију детета где Комитет за праве детета предлаже да се донесе национални законодавни инструмент којим би се обезбедила законска дефиниција појма детета, у складу са чланом 1. Конвенције, као и да држава потписница измени свој Породични закон и да уклони све изузетке који омогућавају брак за млађе од 18 година.

 Нагласила је да се држава потписница подстиче да развија процедуре и критеријуме којима се пружају смернице свим релевантним лицима у власти за одређивање најбољег интереса детета у свакој области и за давање потребне тежине интересима детета као примарном значају у свим областима, као и јачање здравствене заштите ромских жена и деце у циљу смањења стопе смртности.

 Када је реч о грађанским правима и слободама, истакла је да се препоруке углавном односе на регистрацију рођења деце и потпуну примену нових прописа који омогућавају директну регистрацију рођења све деце чији родитељи немају лична документа. Поред тога, казала је и да се један читав сет препорука односио на превенцију, спречавање и санкционисање насиља над децом и да су те препоруке биле усмерене на експлицитну забрану телесног кажњавања деце, и то начин да се у закон унесе одредба којом би било изричито забрањено телесно кажњавање деце. Објаснила је да ми већ имамо одредбу у Породичном закону, али оно што је препорука Комитета је да та одредба треба да буде унапређена и још експлицитнија.

 Поменула је и породичну средину и алтернативно збрињавање као један од кластера који се односе на алтернативно старање и поступке који су везани за усвојење и нагласила да Комитет инсистира да се смањи стопа смештаја деце у институције. Рекла је да Србија наставља процес деинституционализације у Србији и изнела податак да данас имамо више деце у хранитељским породицама него што их имамо у институцијама социјалне заштите, као и да већ имамо одредбу о изричитој забрани смештаја деце до три године у институције. Такође је поменула и кластер који се односи на инвалидитет, основну здравствену и социјалну заштиту, а који садржи препоруке које се тичу деце са сметњама у развоју и потреби да се овој деци обезбеди потпуна укљученост почевши од образовног система, одговарајуће здравствене заштите, па до алтернативног смештаја у ситуацијама када деца не могу да остану у својим примарним породицама. Појаснила је да се те препоруке односе на јачање услуга у заједници, које треба да помогну биолошким породицама да се на адекватан начин старају о деци.

 Кластер који се тиче образовања, слободног времена, културе и активности у оквиру којег су, како је објаснила, препоруке везане за бесплатно, праведно и квалитетно основно и средње образовање и приступ предшколском образовању за сву децу, затим кластер који се односи на посебне мере заштите који пре свега говори о процедурама везаним за азил, за тражиоце азила, за децу повратника по реадмисији, на децу мигранте и децу без пратње. Истакла је да је Србија поред основне заштите коју је пружила, уложила и додатни напор и успела да обезбеди да та деца имају континуитет и у образовном погледу.

 Указала је и на препоруке које се односе на додатне ратификације међународних инструмената за заштиту људских права и кластере који се односе на сарадњу са регионалним телима, као и настављање даље сарадње са Саветом Европе и са другим институцијама и телима УН.

 На крају је посебно истакла да је Р. Србија формирала посебан савет Владе који се бави праћењем спровођења свих препоруке које су добијене од Комитета УН за права детета и других надлежних Комитета, као и да постоји динамика по којој се ове препоруке спроводе, што како је рекла указује да смо као држава уговорница овој теми посветили највећу могућу пажњу. Додала је да су у рад Савета укључене поред ресора Владе и међународне организације, као и невладине организације и најавила да ће у вези са спровођењем Конвенције о правима детета Четврти и пети извештај бити достављен Комитету 2022. године, а да до тада предстоји рад на реализацији и испуњавању добијених препорука и Комитета за права детета и Савета за људска права Уједињених нација.

 **Александра Јовић,** специјалиста за праћење права детета УНИЦЕФ-а је презентовала актуелне податке истраживања о деци у Србији, који су директно у вези са препорукама Комитета за права детета. Нагласила је да је хумани капитал највећи капитал једне државе и указала на податак да је у периоду од 2011. године до 2016. године приметан тренд опадања броја деце, јер у периоду од 5 година имамо приближно 40 000 деце мање. Као проблем

истакла је низак фертилитет. Поред тога навела је да је најосетљивија група деце популација сиромашне деце од којих 100 000 живи у апсолутном сиромаштву, а њих 370 000 живи у ризику од сиромаштва, као и да у групу најосетљивије деце у Србији спадају и деца са инвалидитетом и сметњама у развоју којих приближно има око 5 до 10 одсто. Истакла је да је здравље и смртност деце индикатор који говори о општим условима живота деце и изнела податак да је смртност одојчади у првих годину дана 5,4 одсто и да постепено пада, те да је циљ да се приближимо европском просеку који износи 4 одсто. У вези са тим, навела је проблем здравља и проценат смртности ромске деце, који је Србија успела значајно да смањи, али је, како је рекла и даље дупло већи од процента смртности деце у општој популацији.

 Поменула је и актуелан проблем благовремене вакцинације деце и изнела податак да на основу званичних података пада обухват имунизације и да је само 80 одсто обухват деце свим вакцинама које су прописане нашим календаром имунизације, док је у руралним областима тај проценат обухвата имунизацијом дупло мањи. Говорећи о образовању у најранијем детињству указала је на чињеницу да само 9 одсто деце из ромских насеља има приступ предшколском васпитању, а да 30 одсто ромске деце касни да се редовно упише у освновну школу и навела је додатни проблем осипања деце у току школовања. Изнела је податке о дечјем раду у Србији и констатовала да не постоји велики проценат дечјег рада на националном нивоу, али да је у сеоским срединама 16 одсто деце укључено у активностима које превазилазе њихову узрасну границу и која утиче на њихову могућност похађања школе. Поменула је и да тренд дечјих бракова у ромској популацији расте, наглашавајући да има 57 одсто ромских девојчица које су ступиле у брак пре 18 године и 4 одсто девојчица које су родиле пре 18 година. Говорећи о миграцијама и деци, изнела је податак да од 3 500 избеглица у Србији, који су смештени у прихватним центрима и на колективном су смештају, њих 43 одсто чине жена и деца. Констатовала је да је Србија учинила значајан напор и омогућила да се 500 избегле деце укључи у редовно образовање.

**Ана Продановић**, руководитељка за социјалну инклузију при УНИЦЕФ-у говорила је о другим механизмима учешћа деце и младих у праћењу спровођења препорука Комитета путем дигиталне технологије и друштвених мрежа. Представила је платформу „У-репорт“, која омогућава корисницима да одговоре на анкете, извештавају о проблемима, подрже права детета и активно учествују у променама за добробит заједнице. Објаснила је да се ради се о систему односно платформи „Ти-извештаваш“ која се у многим земљама већ користи и омогућава активно учешће деце. Истакла је да је корист платформе вишеструка, попут јачања свести о основним правима, јачања ланца одговорности и јавне доступности података, чиме је омогућена већа транспарентност. Објаснила је да је УНИЦЕФ крајем прошле године пилотирао ову платформу и у Србији, напомињући да се пилот У-рипорт у Србији бавио питањима насиља над децом и да су резултати те анкете ушли у коначан Нацрт националне стратегије за борбу притив насиља над децом.

 **Инес Церовић**, директорка Центра за права детета, је објаснила да Центар води Коалицију за мониторинг права детета у Републици Србији, коју чини пет високо профилисаних организација цивилног друштва које прате и извештавају о остваривању права детета у различитим областима: Центар за права детета, Ужички Центар за права детета, Београдски центар за људска права, АСТРА – Акција против трговине људима и Центар за социјалну политику. Рекла је да је Центар за права детета остварио посебну методологију праћења остваривања права детета и представила је механизме учешћа деце у праћењу спровођења препорука Комитета. Објаснила је да Центар за права детета пројекат праћења примене препорука Комитета спроводи у партнерству са канцеларијом УНИЦЕФ-ом и у сарадњи са Канцеларијом за људска и мањинска права Републике Србије. Овај пројекат се реализује у периоду од 2017. године до 2019. године и његов циљ је да се допринесе унапређеном праћењу препорука Комитета за права детета кроз партнерство државе, невладиног сектора и деце.

Поновила је да су деца учествовала у извештавању пред Комитетом и додала да је пре једанаест године поднет први Дечји извештај Комитету за права детета. Поред тога, нагласила је да би било изузетно корисно донети свеобухватни Закон о правима детета и Закон о

заштитнику права детета и успоставити институцију Заштитника права детета, као и извршити измене и допуне Породичног закона које би садржале изричиту, експлицитну забрану телесног кажњавања деце, као и извршити ратификацију Трећег факултативног протокола уз Конвенцију о правима детета о поступку по индивидуалним представкама.

**Наташа Сп. Јовановић** је нагласила да са жаљењем мора да констатује да, у периоду од 2012. године до 2016. године, када она није учествовала у раду Одбора за права детета, положај деце није унапређен. Указала је на проблем сиромаштва деце и изнела податак да има 370 000 деце која су на ивици сиромаштва и преко 100 000 деце која су у апсолутном сиромаштву, што у укупној популацију Србије чини око 30 одсто деце која се налази на ивици сиромаштва. Изразила је забринутост што држава није предузела системске мере и није извршила идентификацију кључног проблема који се односи на начине како држава да допре до оних којима је помоћ потребна. Предложила је и нагласила потребу креирања социјалних карата за сваку породицу. Посебно је истакла податак да није повећан износ издвајања за децу од укупног БДП који је и даље, како је рекла, испод једног процента. У вези са тим, изнела је пример да је код неких земаља које су ван оквира ЕУ тај проценат издвајања од БДП много већи, као што је случај у Руској Федерацији где су издвајања изнад просека ЕУ. Позитивно је оценила презентацију платформе „У-рипорт“ од стране УНИЦЕФ-а. Нагласила је да Кривични законик мора под хитно да се мења, јер се како је рекла у препоруци Комитета под тачком 60. наводи да државе потписнице треба да раде на решавању питања деце која живе или раде на улици. Говорећи о положају ромске популације информисала је присутне да се једна народна посланица, чланица ПГ СРС, посебно залаже за права ромске популације кроз удружење које води и изразила мишљење да се не може разговарати о бољој инклузији Рома док се прво не оствари боља сарадња свих државних органа почев од јединица локалне самоуправе. На крају је изнела констатацију да држава мора одговорније и одлучније, а пре свега кроз много већа социјална давања за децу, да ради на побољшању положаја деце у Србији.

**Миланка Јевтовић Вукојичић** је нагласила даДруги и трећи периодични извештај, који је Влада Србије представила пред Комитетом УН за права детета, показује један озбиљан и потпуно посвећен приступ државе овој теми и истакла да је Влада користила мултидисциплинарни приступ из разлога што је обезбедила укљученост свих државних органа. Подсетила је да је Влада формирала Савет за права детета у чијем саставу је и 9 невладиних организација и навела да је заштита најбољег интереса деце један од основних постулата рада Савета за права детета. Указала је на велики значај партиципације деце и младих и посебно поздравила чињеницу да је у Женеви приликом представљања Другог и трећег периодичног извештаја Републике Србије омогућено директно праћење седнице и патриципација деца из Беорада, Ниша у Ужица. Нагласила је да су социјална и економска политика узрочно- последично повезане и подсетила да у области социјалне заштите ниједно новчано давање од 2012. године до сада није каснило. Такође, Влада је на основу добијених препорука од Комитета УН креирала механизам за праћење реализације препорука и додала да што се тиче социјалне заштите, у препорукама Комитета УН стоји да они поздрављају напредке који су учињени у овој области. У вези са тим поменула је алтернативне видове збрињавања за децу до три године, затим хранитељску заштиту за децу без адекватног родитељског старања, као и децу малолетне учиниоце кривичних дела, где је постигнут напредак са аспекта изрицања васпитних налога уместо васпитних мера. Говорећи о услугама подршке деци са инвалидитетом, истакла је важност постојања услуге породичног сарадника и предах-услуге. Што се тиче заштите деце миграната, деце која пролазе кроз територију РС, истакла је да је Народне скупштина усвојила Закон о азилу и привременој заштити, где је како је рекла дужна пажња посвећена управо деци азилантима и заштити њиховог најбољег интереса, како са аспекта приступа здравственој заштити, тако и са аспекта приступа социјалној заштити и приступа образовању. Нагласила је да је 2013. донет Закон о изменама и допунама закона о ванпарничном поступку, где је велики број деце која су била правно невидљива, уписана у матичне књиге рођених у складу са тим законом.

 Констатовала је да је извештај који је презентовала др Сузана Пауновић показатељ великог напора Владе Р. Србије, да и даље ради у правцу унапређења права деце у складу са Конвенцијом УН о правима деце.

**Марија Јањушевић** је указала на проблеме родитеља који имају децу са посебним потребама и указала на проблем и потребу изједначавања статуса родитеља и хранитеља деце којој је потребна непрестана пажња. Такође је поставила питање стопе фертилитета, уз напомену да је за просту репродукцију у друштву потребна стопа од 2,1. Говорећи о проблему вакцинације као осетљивој теми, ставила је акценат на потреби веће доступности података за родитеље деце која треба да се вакцинишу, како би се отклонио страх од вакцинације и указала на штетност примене репресивних мера и ускраћивања права на образовање деце која нису вакцинисана.

**Александра Јовић** је одговарајући на упућено питање појаснила да су подаци који су изнети у презентацији из 2014. године из разлога што су то последњи подаци које постоје разврстани по осетљивим популацијама, уз напомену да је планирано за 2019. годину поновно велико истраживање ради прибављања актуелних података. Истакла је да УНИЦЕФ у Србији ради у сарадњи са Владом Р. Србије и да је програм који је потписан са Владом у потпуности усаглашен са препорукама Комитета за права детета.

**др Сузана Пауновић** је нагласила да су захваљујући законима које је Народна скупштина усвојила, за преко 30 000 људи обезбеђена лична документа, а за 50 посто је смањена смрност ромске деце, као и да је први пут направљен преглед свих неформалних ромских насеља у Србији. Додала је да држава има афирмативне мере за упис ромске деце у средње школе и на факултете и да се из буџета плаћа школовање припадника ромске националне мањине, као најбројније националне мањине 147 000 људи. Указала је на чињеницу да позитивних промена има и нагласила да је управо Комитет УН за права детета похвалио напредак Србије.

**Дубравка Филиповски** је истакла да је положај деце у Србији несумљиво бољи него што је био пре десет година, али да би по њеном мишљењу проблем ромских бракова морао бити знатно видљивији. Говорећи о положају ромских девојчица, нагласила је да је потребно направити већи обухват како по питању њиховог образовања, тако и по питању здравствене заштите. Навела је да се по Ланзарот конвенцији Србија обавезала да има институцију Заштитника права детета и изразила мишљење да деца у Србији треба да имају једну независну институцију и некога ко ће се у оквиру те институције бавити остваривањем и заштитом њихових права. Подсетила је да је од добијања препорука Комитета УН за права детета, већ прошло годину дана и изразила очекивања да је један део тих препорука већ усвојен, уз констатацију да ће народни посланици у оквиру контролне улоге дати пун допринос имплементацији препорука.

**Професор др Владимир Маринковић** је изразио задовољство и упутио честитке др Сузани Пауновић и Канцеларији за људска и мањинска права Републике Србије за добре резултате остварене на плану остваривања права детета и уопште људских и мањинских права. Поставио је питање, др Сузани Пауновић, ко је задужен за формирање институције Омбудсмана за децу и када се очекује реализација.

**Др Сузана Пауновић** је одговорила да су последње информације којим располаже да Министарство за државну управу и локалну самоуправу ради на изменама Закона о заштитнику грађана, а да је паралелно са тим процесом урађен и кренуо на јавну расправу Нацрт закона о заштитнику права детета, односно Дечјем омбудсману. Уз напомену да се застало са овим активностима да би се оне могле ускладити, објашњавајући да Омбудсман има једног заменика који се бави питањима заштите права деце и да је веома важно да се та два законска решења ускладе.

**Љиљана Малушић** се није сложила са изнетим ставом да није остварен помак када је у питању унапређење положаја деце у Србији и истакла као једну од предности доношење Закона о забрани злостављања жена и деце. Изнела је примере добре праксе у београдској општини Вождовац и похвалила уложене напоре и средства која су дата за реновирање школа и вртића. Говорећи о побољшању положаја ромске популација истакла је да је од изузетне важности то што је припремљена стратегија о којој је одржана јавна расправа и подсетила да је доста средстава уложено за дошколовање ромске популације.

**Елвира Ковач** се захвалила свим уводничарима уз констатацију да су презентације и информације које су презентоване изузетно значајне. Као проблем националних мањина истакла је проблем довођења деце у предшколску установу и похвалила град Зрењанин као пример добре праксе где се свако дете прима у вртић и где не постоје листе чекања. Говорећи о ромској националној мањини, указала је на чињеницу да се мало говори о теми дечјих бракова, напомињући да је радила на извештају дечјих бракова као чланица делегације у Парламентарној скупштини Савета Европе и да је та проблематика изузетно деликатна и компликована. Поздравила је сарадњу и подршку невладиних организација у овој области. Поред тога, указала је на потешкоће које се јављају у погледу приступачности деце основном образовању, као и проблема који се односе на обезбеђивање алтернативног смештаја у породицама и у поступку усвојења.

**Милена Бићанин** је у својству преседавајуће закључила дискусију и изразила наду да ће се Одбор за права детета, у оквиру свог делокруга рада и у складу са механизмима који му стоје на располагању, залагати за имплементацију препорука Комитета УН за права детета у циљу унапређења права деце у Србији.

**ДРУГА ТАЧКА - Избор заменика председника** **Одбора.**

**Милена Бићанин** је образложила да је у оквиру друге тачке Дневног реда предвиђен избор заменика председника Одбора за права детета из разлога што она као досадашњи заменик председника подноси оставку на ту функцију. Замолила је да се констатује њена оставка на место заменика председника Одбора за права детета и да се приступи избору новог заменика.

**Наташа Сп. Јовановић** је изразила негодовање, што није консултована ПГ СРС при избору заменика председника, како овог тако и свих осталих скупштинских одбора, иако је како је нагласила, по броју посланика највећа опозициона странка. Сматра да би било пожељно да се сачека да Одбором председава председница Одбора госпођа Маја Гојковић и да се тада приступи избору заменика председника.

Народна посланица је потом напустила седницу Одбора и није учествовала у даљем раду.

**Милена Бићанин** је обавестила присутне да је председница Одбора госпођа Маја Гојковић упутила, у писаној форми, предлог за избор заменика председника Одбора за права детета и упознала их са садржајем истог.

У достављеном предлогу који је Милена Бићанин прочитала пред члановима Одбора наведено је да председница Маја Гојковић предлаже народну посланицу, Наду Лазић за новог заменика председника Одбора. У образложењу се наводи да је Нада Лазић у предходном Сазиву Народне скупштине успешно обављала дужност заменика председника овог Одбора, као и да је активно учествовала у раду Одбора за права детета од 2014. године, уз напомену да је поред искуства које је стекла на месту заменика председника Одбора, била је и члан Радне групе за праћење стања и унапређење положаја и права деце чији се живот и рад одвија на улици, као и да је сада члан Радне групе за иницијативе, петиције, представке и предлоге.

Стављен је на гласање предлог да за заменика председника Одбора за права детета буде изабранa народна посланица Нада Лазић.

Одбор је **једногласно** **УСВОЈИО** предлог да се за заменика председника Одбора за права детета изабере народна посланица Нада Лазић.

**Милена Бићанин** је честитала Нади Лазић избор на место заменика председника Одбора за права детета и замолила је да као новоизабрани заменик председника настави са председавањем.

**Нада Лазић** се захвалила присутнима на указаном поверењу и као новоизабрани заменик председника закључила Другу седницу Одбора за права детета.

Седница је завршена у 14,20 часова.

 СЕКРЕТАР ОДБОРА ЗАМЕНИК ПРЕДСЕДНИКА ОДБОРА

 Љиљана Никиновић Нада Лазић